Ramptoestand ‘soortgelyk aan Covid-19’ kom dalk oor kragkrisisPresident Cyril Ramaphosa. (Foto: LUCA SOLA / AFP) Pres. Cyril Ramaphosa sê die regering oorweeg ŉ ramptoestand “soortgelyk aan Covid-19” om die voortslepende kragkrisis in die land te takel. Dié aankondiging is tydens die ANC se lekgotla (bosberaad) in Kempton Park aan die Oos-Rand gemaak, waar die president Sondag ook aangedui het dat Suid-Afrika nie onmiddellik sal wegdoen met sy steenkoolkragstasies terwyl dit oorgaan na skoner vorme van elektrisiteit nie. Ramaphosa sê die regering het nou ŉ dringende taak op hande om beurtkrag vinnig op te los, en dat verskeie stappe uiteengesit is oor hoe om dit te bereik. “Daar was sprake van ŉ nasionale ramptoestand, soos wat ons gedoen het tydens die Covid-19-pandemie, en daar word wyd saamgestem dat ons in dié rigting moet voortgaan. “Die regering werk reeds om vas te stel of daar aan die wetlike vereistes voldoen word om ŉ ramptoestand af te kondig, en watter stappe ons gemagtig is om te doen om beurtkrag dringend binne die raamwerk van die wet op te los.” Ramaphosa sê die saak sal dringend aandag geniet, waaronder by die kabinet-lekgotla. Die voorstel is ook tydens beraadslagings met verskeie rolspelers ter tafel gelê. “Daar is by die lekgotla ooreengekom dat die koördinering van ons reaksie na die hoogste vlakke in die regering versnel moet word, en dat daar duidelik oor die saak gekommunikeer word sodat daar geen misverstande onder ons mense is nie. “Die lekgotla meen die president moet alle prosesse koördineer om te verseker dat die beurtkragkrisis net soos die Covid-19-pandemie getakel word.” Sentrum om dienslewering te bevorder Nog ŉ kwessie wat die regerende party glo dringend wil takel, is basiese dienslewering. Daar is tydens die lekgotla voorgestel dat ŉ diensleweringsbevelsentrum binne die ANC gestig moet word om die lewering van basiese dienste, soos water en sanitasie, menslike nedersettings en die instandhouding van paaie en infrastruktuur, te monitor. “Elke ANC-tak moet ŉ verslag indien oor die stand van basiese dienslewering en die instandhouding van infrastruktuur in elke wyk. “Ons erken dat die doeltreffende lewering van basiese dienste afhang van vaardige en bevoegde mense in alle sfere van die regering. Ons stem saam dat ŉ vaardigheidsoudit gedoen moet word om vas te stel watter vaardighede en kwalifikasies vereis word van diegene wat by die onderskeie sentrums geplaas word.” Ramaphosa sê dit is egter ook uiters belangrik om te verseker dat die nodige finansiële hulpbronne beskikbaar gestel word om dié doelwitte binne munisipaliteite te bereik. “As daar geld is, moet dit goed bestee word en dienste finansier wat die mense nodig het.”